CELEX: 32018D1928
Language: lt
Date: 2018-12-06 00:00:00
Title: 2018 m. gruodžio 6 d. Komisijos įgyvendinimo sprendimas (ES) 2018/1928, kuriuo suteikiamas Danijos prašomas leidimas taikyti išimtį pagal Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių (pranešta dokumentu Nr. C(2018) 8081)

10.12.2018   
               
               
                  LT
               
               
                  Europos Sąjungos oficialusis leidinys
               
               
                  L 313/45
               
            
         KOMISIJOS ĮGYVENDINIMO SPRENDIMAS (ES) 2018/1928
         2018 m. gruodžio 6 d.
         kuriuo suteikiamas Danijos prašomas leidimas taikyti išimtį pagal Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių
         
            
               (pranešta dokumentu Nr. C(2018) 8081)
            
         
         (Tekstas autentiškas tik danų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1991 m. gruodžio 12 d. Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių (1), ypač į jos III priedo 2 dalies trečią pastraipą,
         kadangi:
         
                     (1)
                  
                  
                     2002 m. lapkričio 18 d. Komisija priėmė Sprendimą 2002/915/EB (2), kuriuo pagal Direktyvą 91/676/EEB dėl vandenų apsaugos nuo taršos nitratais iš žemės ūkio šaltinių Danijai leista taikyti išimtį, pagal kurią, vykdant 1999–2003 m. Danijos veiksmų programą, tam tikruose galvijų ūkiuose leista naudoti tokį kiekį gyvulių mėšlo, iš kurio į vieno hektaro dirvos plotą kasmet patenka iki 230 kg azoto. Išimtis pratęsta Komisijos sprendimu 2005/294/EB (3), atsižvelgiant į 2004–2007 m. Danijos veiksmų programą, Komisijos sprendimu 2008/664/EB (4), atsižvelgiant į 2008–2012 m. Danijos veiksmų programą, Komisijos įgyvendinimo sprendimu 2012/659/ES (5), atsižvelgiant į 2008–2015 m. Danijos veiksmų programą, ir Komisijos įgyvendinimo sprendimu (ES) 2017/847 (6), atsižvelgiant į Danijos taisykles dėl maistingųjų medžiagų žemės ūkyje ir 2017 m. birželio mėn. Danijos nitratų veiksmų programą;
                  
               
                     (2)
                  
                  
                     Įgyvendinimo sprendimu (ES) 2017/847 leista taikyti išimtis buvo taikoma 2015–2016 m. laikotarpiu maždaug 1 466 galvijų ūkių, 443 134 gyvulių vienetams ir 210 061 hektarams dirbamos žemės arba atitinkamai 4,2 % visų ūkių, 19,6 % visų gyvulių vienetų ir 8,6 % visos dirbamos žemės Danijoje;
                  
               
                     (3)
                  
                  
                     2018 m. vasario 6 d. Danija pagal Direktyvos 91/676/EEB III priedo 2 dalies trečią pastraipą pateikė Komisijai prašymą leisti toliau taikyti išimtį;
                  
               
                     (4)
                  
                  
                     Danija pagal Direktyvos 91/676/EEB 5 straipsnį sukūrė 2017–2020 m. laikotarpio veiksmų programą, kuri apima tam tikras 2017 m. birželio 23 d. Įsakymo Nr. 865 dėl komercinės gyvulininkystės, gyvulių mėšlo, silosavimo ir kt. su pakeitimais, 2017 m. gegužės 3 d. Konsoliduoto akto Nr. 433 dėl trąšų naudojimo žemės ūkyje ir dėl augalinės dangos su pakeitimais ir 2017 m. liepos 12 d. Įsakymo Nr. 963 dėl trąšų naudojimo žemės ūkyje 2017–2018 m. planavimo laikotarpiu dalis. Be šių priemonių Danija 2017 ir 2018 m. vykdo ir tikslinę tarpiniams pasėliams skirtą schemą, o nuo 2019 m. – tikslinį reguliavimą pagal Aktą dėl trąšų naudojimo žemės ūkyje ir dėl augalinės dangos. Be to, Danijos teisėje nustatytos bendrosios taisyklės dėl fosforo, nustatytos pagal Aktą dėl gyvulininkystės ir trąšų naudojimo ir Įsakymą dėl komercinės gyvulininkystės, gyvulių mėšlo, silosavimo ir kt.;
                  
               
                     (5)
                  
                  
                     Danijos teisės aktuose, kuriais įgyvendinta Direktyva 91/676/EEB, nustatyta, kokį azoto kiekį leidžiama paskleisti dirvoje. Fosforo kiekį ribojantys teisės aktai įsigaliojo 2017 m. rugpjūčio mėn.;
                  
               
                     (6)
                  
                  
                     į Danijos teisės aktus įtraukta tikslinė mišri – savanoriška ir privaloma – tarpinių pasėlių schema, skirta laikotarpiui, kuriuo taikomas šis sprendimas. Pagal šią schemą privalomos nuostatos dėl tarpinių pasėlių turi įsigalioti automatiškai, jei savanoriškais susitarimais dėl tarpinių pasėlių aplinkosaugos tikslų pasiekti nepavyksta. Tokiais tarpiniais pasėliais apsėjami plotai papildo tuos plotus, kuriuos jau privaloma apsėti tarpiniais pasėliais pagal nacionalinius reikalavimus, nustatytus 2017 m. gegužės 3 d. Danijos akte Nr. 433 dėl trąšų naudojimo žemės ūkyje ir dėl augalinės dangos. Minėta schema būtina siekiant užtikrinti, kad dėl dabartinės išimties taikymo nepablogėtų vandens kokybė;
                  
               
                     (7)
                  
                  
                     Danijos valdžios institucijų pateikta informacija, susijusi su Įgyvendinimo sprendimu (ES) 2017/847 suteiktos išimties taikymu, rodo, kad dėl minėtos išimties vandens kokybė neblogėja, palyginti su kitomis vietovėmis, kur išimtis nėra taikoma. Direktyvos 91/676/EEB įgyvendinimo 2012–2015 m. duomenys (7) rodo, kad apie 83,4 % požeminio vandens stebėsenos stočių nustatyta vidutinė nitratų koncentracija buvo mažesnė nei 50 mg/l, o apie 27,5 % – mažesnė nei 25 mg/l. 99,4 % gėlo paviršinio vandens stebėsenos stočių nustatyta vidutinė nitratų koncentracija buvo mažesnė nei 50 mg/l, o 85,8 % stebėsenos stočių – mažesnė nei 25 mg/l. Stebėsenos duomenys rodo bendrą tolygią nitratų koncentracijos požeminiame ir paviršiniame vandenyje tendenciją, palyginti su ankstesniu ataskaitiniu laikotarpiu (2008–2011 m.). Duomenys apie eutrofikaciją rodo, kad 25 % stebimų ežerų buvo labai geros arba geros būklės, o 75 % – blogesnės nei gera būklės, ir kad 2 iš 119 stebimų estuarijų/pakrančių vandens telkinių būklė įvertinta kaip gera;
                  
               
                     (8)
                  
                  
                     Komisija, išnagrinėjusi Danijos prašymą remdamasi Direktyvos 91/676/EEB III priedo 2 dalies trečioje pastraipoje nurodytais elementais ir atsižvelgdama į patirtį, įgytą taikant sprendimuose 2002/915/EB, 2005/294/EB, 2008/664/EB ir Įgyvendinimo sprendime 2012/659/ES numatytas išimtis, laikosi nuomonės, kad Danijos numatytas metinis 230 kg N/ha kiekis iš mėšlo netrukdys siekti Direktyvos 91/676/EEB tikslų, jei bus laikomasi tam tikrų griežtų sąlygų, susijusių su tarpiniais pasėliais, fosforo kiekio ribomis, sėjomaina, mėšlo ir kitų trąšų naudojimu ir dirvos ėminių ėmimu bei analize;
                  
               
                     (9)
                  
                  
                     ūkiai, kuriems leidžiama sunaudoti tokį kiekį gyvulių mėšlo, iš kurio per metus į vieną hektarą patenka iki 230 kg azoto, turėtų laiku atnaujinti tręšimo planus, kad jų tręšimo metodai atitiktų esamą žemės ūkio praktiką, be to, ariama žemė turėtų būti nuolat padengta augaline danga ir turėtų būti naudojami tarpiniai pasėliai siekiant sustabdyti rudeninius nitratų nuostolius ir sumažinti žieminius nuostolius;
                  
               
                     (10)
                  
                  
                     Europos Parlamento ir Tarybos direktyvoje 2000/60/EB (8) numatyta visapusiška tarpvalstybinė vandens apsauga, organizuojama netoli upių baseinų rajonų, ir jos tikslas – iki 2015 m. pasiekti gerą Europos vandens telkinių būklę. Maistingųjų medžiagų mažinimas yra neatskiriama to tikslo dalis. Šiuo sprendimu leidžiant taikyti išimtį nepažeidžiamos Direktyvos 2000/60/EB nuostatos ir neatmetama galimybė, kad gali prireikti papildomų priemonių su ja susijusiems įpareigojimams įvykdyti;
                  
               
                     (11)
                  
                  
                     Europos Parlamento ir Tarybos direktyva 2007/2/EB (9) nustatomos bendrosios taisyklės, kuriomis siekiama sukurti Sąjungos erdvinės informacijos infrastruktūrą, skirtą Sąjungos aplinkos politikai ir kitoms politikos kryptims ar veiklai, galinčioms turėti įtakos aplinkai, įgyvendinti. Jei taikytina, erdvinė informacija, surinkta taikant šį sprendimą, turėtų atitikti toje direktyvoje nustatytas nuostatas. Siekdama sumažinti administracinę naštą ir pagerinti duomenų nuoseklumą, Danija, rinkdama reikiamus duomenis pagal šį sprendimą, turėtų naudotis informacija, gauta iš integruotos administravimo ir kontrolės sistemos, sukurtos pagal Europos Parlamento ir Tarybos reglamento (ES) Nr. 1306/2013 (10) V antraštinės dalies II skyrių;
                  
               
                     (12)
                  
                  
                     šiame sprendime nustatytos priemonės atitinka pagal Direktyvos 91/676/EEB 9 straipsnį įsteigto Nitratų komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Išimtis
            Šiame sprendime nurodytomis sąlygomis Danijai suteikiamas leidimas taikyti 2018 m. vasario 6 d. raštu paprašytą išimtį dėl didesnio su gyvulių mėšlu į dirvą patenkančio azoto kiekio, nei nustatyta Direktyvos 91/676/EEB III priedo 2 dalies antros pastraipos pirmame sakinyje.
         
         
            2 straipsnis
            Taikymo sritis
            Ši išimtis taikoma galvijų ūkiams, kuriuose sėjomaina apima daugiau kaip 80 % daug azoto įsisavinančių ilgos vegetacijos pasėlių ir kuriems suteiktas leidimas pagal 6 straipsnį.
         
         
            3 straipsnis
            Sąvokų apibrėžtys
            Šiame sprendime vartojamų terminų apibrėžtys:
            a)   galvijų ūkis– ūkis, kuriame iš gyvulių mėšlo kasmet susidaro daugiau kaip 300 kg azoto ir bent du trečdaliai to kiekio susidaro iš galvijų mėšlo;
            b)   žolėmis įsėti pasėliai– silosiniai javai, silosiniai kukurūzai, vasariniai javai, žieminiai javai arba vasarinių miežių ir žirnių derinys, prieš nuimant derlių arba jį nuėmus įsėtini žolėmis;
            c)   daug azoto įsisavinantys ilgos vegetacijos pasėliai– bet kurie iš šių pasėlių:
            
                        i)
                     
                     
                        žolė,
                     
                  
                        ii)
                     
                     
                        tarpiniai pasėliai,
                     
                  
                        iii)
                     
                     
                        pašariniai runkeliai,
                     
                  
                        iv)
                     
                     
                        žolėmis įsėti pasėliai,
                     
                  
                        v)
                     
                     
                        trūkažolės;
                     
                  d)   žolė– daugiametė arba laikina ganykla;
            e)   dirvožemio sluoksnis– dirvožemio sluoksnis iki 0,90 m gylio nuo žemės paviršiaus arba iki vidutinio aukščiausio požeminio vandens lygio, jei tas lygis yra mažesniame kaip 0,90 m gylyje nuo žemės paviršiaus.
         
         
            4 straipsnis
            Išimties taikymo sąlygos
            Išimtį leidžiama taikyti toliau nurodytomis sąlygomis.
            
                        1.
                     
                     
                        Nuo 2017 m. rugpjūčio 1 d. įsigaliojo 2017 m. birželio 23 d. Įsakymas Nr. 865 dėl komercinės gyvulininkystės, gyvulių mėšlo, silosavimo ir kt., kuriame, atsižvelgiant į trąšų tipą, nustatomos konkrečios fosforo kiekio ribos, visoje šalyje taikomos skirtingiems gyliams. Ribos taikomos fosforui, patenkančiam į dirvą iš visų tipų trąšų: organinių trąšų, įskaitant mėšlą, biodujų degazuotojo substrato, degazuotosios augalų biomasės, nuotekų valymo įrenginių dumblo ir pramoninių trąšų. Tam tikruose vandens baseinuose, kuriuose vandens aplinka jautri fosforo poveikiui, taikomos griežtesnės leidžiamo fosforo kiekio ribos.
                     
                  
                        2.
                     
                     
                        Įdiegiama fosforo kiekio, patenkančio į Danijos žemės ūkio paskirties laukus, rodiklių ir stebėsenos sistema. Jei rodiklių sistema arba stebėsenos sistema parodo, kad faktinis vidutinis metinis fosforo trąšų kiekis žemės ūkio paskirties dirvožemiuose Danijoje gali viršyti arba jau viršijo vidutinį nacionalinį tręšimo fosforu lygį, numatytą pasiekti 2018–2025 m., didžiausio leidžiamo fosforo kiekio ribos atitinkamai sumažinamos.
                     
                  
                        3.
                     
                     
                        2017 m. balandžio 5 d. įsigaliojo 2017 m. balandžio 4 d. Danijos aktas Nr. 310, kuriuo iš dalies keičiamas Aktas dėl trąšų naudojimo žemės ūkyje ir dėl augalinės dangos (reikalavimas apsėti tiksliniais tarpiniais pasėliais); šiuo aktu nustatyta tikslinė mišri – savanoriška ir privaloma – apsėjimo tarpiniais pasėliais schema, atsižvelgiant į poreikį mažinti nitratų kiekį požeminio vandens telkiniuose ir pakrančių vandenyse. Pagal šią schemą privalomos nuostatos dėl tarpinių pasėlių įsigalioja automatiškai, jei savanoriškais susitarimais dėl tarpinių pasėlių pakankamai pasiekti aplinkosaugos tikslų nepavyksta. Remiantis 2018 m. gegužės 22 d. Aktu Nr. 497, kuriuo iš dalies keičiamas Aktas dėl trąšų naudojimo žemės ūkyje ir dėl augalinės dangos (tikslinis nitratų reglamentavimas ir t. t.), tarpiniai pasėliai gali būti pakeisti nurodytomis alternatyviomis priemonėmis pagal schemą.
                     
                  
                        4.
                     
                     
                        Pagal tą schemą sėjami tarpiniai pasėliai papildo tuos tarpinius pasėlius, kuriais apsėta siekiant laikytis nacionalinio privalomo reikalavimo 10 arba 14 % ūkio pasėlių ploto apsėti tarpiniais pasėliais, ir jie negali būti sėjami tame pačiame plote, kuris apsėtas tarpiniais pasėliais siekiant įgyvendinti ekologiniu požiūriu svarbios vietovės reikalavimą.
                     
                  
         
            5 straipsnis
            Leidimų prašymai
            
               1.   Galvijų augintojai gali kompetentingų institucijų paprašyti metinio leidimo naudoti tokį gyvulių mėšlo kiekį, iš kurio per planavimo laikotarpį į vieną hektarą patenka iki 230 kg azoto.
               Toks prašymas pateikiamas iki to paties termino kaip bazinės išmokos pagal BŽŪP prašymas ir trąšų kvotos bei tarpinių pasėlių planas.
            
            
               2.   Jei pateikiamas 1 dalyje nurodytas prašymas, laikoma, kad pareiškėjas deklaruoja, jog jis laikosi 7–9 straipsniuose nustatytų sąlygų.
            
         
         
            6 straipsnis
            Leidimų suteikimas
            Leidimas naudoti tokį kiekį galvijų ūkio mėšlo (įskaitant pačių gyvulių išmatas ir apdorotą mėšlą), iš kurio kiekvienu planavimo laikotarpiu į vieną hektarą dirvos pateks iki 230 kg azoto, suteikiamas laikantis 7–9 straipsnių sąlygų.
         
         
            7 straipsnis
            Mėšlo ir kitų trąšų naudojimo sąlygos
            
               1.   Bendras į dirvą patenkančio azoto kiekis turi neviršyti numatomo pasėliui reikalingo maistingųjų medžiagų kiekio, atsižvelgiant į dirvoje jau esantį azoto kiekį. Jis taip pat turi neviršyti didžiausių leidžiamų azoto kiekio normų, nustatytų 2017 m. liepos 12 d. Įsakyme Nr. 963 dėl trąšų naudojimo žemės ūkyje 2017–2018 m. planavimo laikotarpiu ir atitinkamuose įsakymuose dėl vėlesnių planavimo laikotarpių.
            
            
               2.   Visam galvijų ūkio plotui parengiamas tręšimo planas. Jis laikomas ūkyje. Planas apima laikotarpį nuo rugpjūčio 1 d. iki kitų metų liepos 31 d. Tręšimo plane pateikiama ši informacija:
               
                           a)
                        
                        
                           pasėlių sėjomainos planas, kuriame nurodoma:
                           
                                       i)
                                    
                                    
                                       sklypų su daug azoto įsisavinančiais ilgos vegetacijos pasėliais plotas,
                                    
                                 
                                       ii)
                                    
                                    
                                       sklypų su kitais pasėliais, nei nurodyti i papunktyje, plotas,
                                    
                                 
                                       iii)
                                    
                                    
                                       scheminis žemėlapis, kuriame nurodomas i ir ii papunkčiuose nurodytų atskirų sklypų išdėstymas;
                                    
                                 
                     
                           b)
                        
                        
                           gyvulių skaičius ūkyje, jų laikymo sąlygos ir mėšlo saugojimo sistema, įskaitant mėšlo saugyklos talpą;
                        
                     
                           c)
                        
                        
                           apskaičiuotas azoto ir fosforo kiekis ūkyje susidarančiame mėšle;
                        
                     
                           d)
                        
                        
                           mėšlo apdorojimo, jei taikoma, aprašymas ir numatomos apdoroto mėšlo savybės;
                        
                     
                           e)
                        
                        
                           už ūkio ribų arba ūkiui tiekiamo mėšlo kiekis, tipas ir savybės;
                        
                     
                           f)
                        
                        
                           numatomas kiekis azoto ir fosforo, kurio reikia kiekviename sklype augantiems pasėliams;
                        
                     
                           g)
                        
                        
                           apskaičiuotas mėšle esančio azoto ir fosforo kiekis kiekvienam sklypui;
                        
                     
                           h)
                        
                        
                           apskaičiuotas cheminėse ir kitokiose trąšose esančio azoto ir fosforo kiekis kiekvienam sklypui;
                        
                     
                           i)
                        
                        
                           mėšlo ir cheminių trąšų naudojimo laikas.
                        
                     Tręšimo planas peržiūrimas per septynias dienas nuo bet kokio galvijų ūkyje taikomos žemės ūkio praktikos pokyčio. Tręšimo ataskaita kompetentingoms institucijoms pateikiama kiekvienais metais iki kovo mėn. pabaigos.
            
            
               3.   Nuo rugpjūčio 31 d. iki kovo 1 d. ganyklos, kurios kitą pavasarį bus suartos, mėšlu netręšiamos.
            
         
         
            8 straipsnis
            Dirvos ėminių ėmimo ir analizės sąlygos
            
               1.   Ėminiai imami iš ūkio dirvožemio viršutinio 30 cm gylio sluoksnio ir ištiriama, kiek jame yra azoto ir fosforo.
            
            
               2.   Ėminiai imami ir analizė atliekama mažiausiai kartą per ketverius metus visuose sėjomainos ir dirvožemio savybių atžvilgiu vienarūšiuose galvijų ūkių plotuose.
            
            
               3.   Iš kiekvieno penkių hektarų žemės ūkio paskirties žemės ploto imamas bent vienas ėminys ir atliekama jo analizė.
            
            
               4.   Analizės rezultatai laikomi galvijų ūkyje, kad juos būtų galima patikrinti.
            
         
         
            9 straipsnis
            Žemės tvarkymo sąlygos
            
               1.   80 % arba daugiau žemės ploto, tinkamo tręšti mėšlu, apsėjami daug azoto įsisavinančiais ilgos vegetacijos pasėliais.
            
            
               2.   Tarpiniai pasėliai suariami ne anksčiau kaip kovo 1 d. po tų metų, kuriais jie pasėti.
            
            
               3.   Laikinos ganyklos suariamos pavasarį. Daug azoto įsisavinantys ilgos vegetacijos pasėliai pasėjami kuo greičiau, ne vėliau kaip per tris savaites nuo žolės suarimo.
            
            
               4.   Sėjomainai naudojami pasėliai negali būti ankštiniai augalai arba kiti atmosferos azotą kaupiantys augalai, išskyrus šiuos:
               
                           a)
                        
                        
                           dobilai ganyklose, jei dobilai ir liucernos sudaro mažiau kaip 50 %;
                        
                     
                           b)
                        
                        
                           liucernos ganyklose, jei dobilai ir liucernos sudaro mažiau kaip 50 %;
                        
                     
                           c)
                        
                        
                           žolėmis įsėti miežiai ir žirniai.
                        
                     
            
               5.   Pasėliams, kurie pasėjami po laikinos ganyklos, taikomos azoto trąšų normos sumažinamos atimant ankstesnių pasėlių azoto vertę pagal 2017 m. liepos 12 d. Įsakymą Nr. 963 dėl trąšų naudojimo žemės ūkyje 2017–2018 m. planavimo laikotarpiu ir vėlesniems planavimo laikotarpiams skirtus atitinkamus įsakymus dėl tręšimo normų ir žemės ūkio pasėlių bei daržovių tręšimo normų lentelių ir jų pakeitimus.
            
         
         
            10 straipsnis
            Stebėsena
            
               1.   Kompetentinga institucija užtikrina, kad būtų sudaryti žemėlapiai, kuriuose pavaizduota:
               
                           a)
                        
                        
                           galvijų ūkių, kuriems suteikti leidimai, procentinė dalis kiekvienoje savivaldybėje;
                        
                     
                           b)
                        
                        
                           gyvulių, kuriuos apima leidimai, procentinė dalis kiekvienoje savivaldybėje;
                        
                     
                           c)
                        
                        
                           žemės ūkio paskirties žemės, kurią apima leidimai, procentinė dalis kiekvienoje savivaldybėje.
                        
                     Žemėlapiai atnaujinami kasmet.
               Kompetentingos institucijos renka duomenis apie sėjomainą ir žemės ūkio praktiką galvijų ūkiuose, kuriems suteikti leidimai. Tie duomenys atnaujinami kasmet.
            
            
               2.   Kompetentingos institucijos vykdo šaknų zonos vandens, paviršinio vandens ir požeminio vandens stebėseną ir pateikia Komisijai azoto ir fosforo kiekio dirvožemio sluoksnyje, taip pat nitratų koncentracijos paviršiniame ir požeminiame vandenyje duomenis taikant išimtį ir jos netaikant.
               Stebėsena vykdoma ūkio lauko lygmeniu pagal nacionalinę žemės ūkio nuotekų surinkimo stebėsenos programą. Stebėjimo vietos pasirenkamos taip, kad jų dirvožemis atitiktų pagrindinius dirvožemio tipus, jose augtų pagrindiniai pasėliai ir būtų tręšiama vyraujančiais metodais.
               Smėlingo dirvožemio vietovėse vykdoma sustiprinta vandens kokybės stebėsena. Be to, nitratų koncentracija paviršiniame ir požeminiame vandenyje matuojama bent 3 % visų ūkių, kuriems suteiktas leidimas.
            
            
               3.   Kompetentingos institucijos pagal nacionalinę žemės ūkio nuotekų surinkimo vietų stebėsenos programą vykdo tyrimus ir nuolatinę maistingųjų medžiagų analizę ir teikia duomenis apie vietinį žemės naudojimą, sėjomainą ir žemės ūkio praktiką galvijų ūkiuose, kuriems suteiktas leidimas.
               Surinkta informacija ir 7 straipsnyje nurodytos maistingųjų medžiagų analizės duomenimis, taip pat šio straipsnio 2 dalyje nurodyta stebėsena naudojamasi atliekant modeliu grindžiamą skaičiavimą, kiek azoto ir fosforo nuteka iš galvijų ūkių, kuriems buvo suteiktas leidimas remiantis moksliniais principais.
            
            
               4.   Kompetentingos institucijos nustato ir registruoja, kokią procentinę žemės, kuriai taikoma išimtis, dalį sudaro:
               
                           a)
                        
                        
                           dobilų arba liucernų ganyklos,
                        
                     
                           b)
                        
                        
                           žolėmis įsėti miežiai ir žirniai.
                        
                     
         
         
            11 straipsnis
            Kontrolė
            
               1.   Kompetentingos institucijos užtikrina, kad būtų atliekama leidimo prašymų administracinė kontrolė. Jei atliekant kontrolę nustatoma, kad prašytojas nesilaiko 7–9 straipsniuose nustatytų sąlygų, prašymas atmetamas ir prašytojui nurodoma atmetimo priežastis.
            
            
               2.   Kompetentingos institucijos sudaro leidimus gavusių ūkių tikrinimo programą.
               Programa grindžiama rizikos analize, atsižvelgiant į ankstesnių metų kontrolės, kaip laikomasi 7–9 straipsniuose nustatytų sąlygų, rezultatus ir atitikties nacionaliniams įstatymams, kuriais Direktyva 91/676/EEB perkelta į nacionalinę teisę, kontrolės rezultatus.
            
            
               3.   Patikrinimai apima laukų inspekciją ir kontrolę vietoje, kuriomis siekiama nustatyti, ar laikomasi 7–9 straipsniuose nustatytų sąlygų, ir per kurias kasmet patikrinamai bent 7 % leidimą gavusių ūkių. Jei nustatoma, kad galvijų ūkis tų sąlygų nesilaiko, leidimo turėtojui skiriama bauda pagal nacionalinius įstatymus ir jis praranda teisę gauti leidimą kitam planavimo laikotarpiui.
            
            
               4.   Kompetentingoms institucijoms suteikiami įgaliojimai ir priemonės, reikalingi patikrinti, ar laikomasi pagal šį sprendimą leistos taikyti išimties sąlygų.
            
         
         
            12 straipsnis
            Ataskaitos
            Kompetentingos institucijos kasmet iki gruodžio 31 d. Komisijai pateikia ataskaitą, kurioje pateikiama tokia informacija:
            
                        a)
                     
                     
                        pagal 10 straipsnio 1 dalį – kiekvienos savivaldybės žemėlapis, kuriame parodytos galvijų ūkių, gyvulių ir žemės ūkio paskirties žemės, kuriems taikoma individuali išimtis, procentinės dalys, taip pat vietinio žemės naudojimo žemėlapiai;
                     
                  
                        b)
                     
                     
                        pagal 10 straipsnio 2 dalį – nitratų ir fosforo koncentracijos požeminiame ir paviršiniame vandenyje stebėsenos rezultatai, įskaitant informaciją apie vandens kokybės tendencijas taikant išimtį ir jos netaikant, taip pat išimties taikymo poveikis vandens kokybei;
                     
                  
                        c)
                     
                     
                        pagal šio sprendimo 10 straipsnio 2 dalį – azoto ir fosforo koncentracijos šaknų zonos vandenyje stebėsenos rezultatai taikant išimtį ir jos netaikant;
                     
                  
                        d)
                     
                     
                        pagal 10 straipsnio 3 dalį – vietinio žemės naudojimo, sėjomainos ir žemės ūkio praktikos tyrimų rezultatai;
                     
                  
                        e)
                     
                     
                        pagal 10 straipsnio 3 dalį – modeliu grindžiamo skaičiavimo, kiek azoto ir fosforo nuteka iš ūkių, kuriems taikoma išimtis, rezultatai;
                     
                  
                        f)
                     
                     
                        pagal šio sprendimo 10 straipsnio 4 dalį – lentelės, kuriose parodyta žemės, kuriai taikoma išimtis ir kurioje yra dobilų arba liucernų ganykla arba auginami žolėmis įsėti miežiai ar žirniai, procentinė dalis;
                     
                  
                        g)
                     
                     
                        pagal 11 straipsnį – išimties sąlygų įgyvendinimo įvertinimas, grindžiamas ūkių kontrole ir informacija apie sąlygų neatitinkančius ūkius, kuri surenkama vykdant administracinę kontrolę ir inspekciją;
                     
                  
                        h)
                     
                     
                        kiekvienos kategorijos gyvulių skaičiaus ir jų mėšlo gamybos tendencijos visoje Danijoje ir gyvulių ūkiuose, kuriems taikoma išimtis;
                     
                  
                        i)
                     
                     
                        4 straipsnyje nustatytų išimties taikymo sąlygų įgyvendinimas.
                     
                  Ataskaitoje pateikiami erdviniai duomenys, jei taikytina, atitinka Direktyvą 2007/2/EB. Rinkdama reikiamus duomenis, Danija naudojasi, jei taikytina, informacija, gauta iš integruotos administravimo ir kontrolės sistemos, sukurtos pagal Reglamento (ES) Nr. 1306/2013 67 straipsnio 1 dalį.
         
         
            13 straipsnis
            Taikymo laikotarpis
            Šis sprendimas taikomas iki 2020 m. liepos 31 d.
         
         
            14 straipsnis
            Adresatas
            Šis sprendimas skirtas Danijos Karalystei.
         
         
            Priimta Briuselyje 2018 m. gruodžio 6 d.
            
               
                  Komisijos vardu
               
               Karmenu VELLA
               
                  Komisijos narys
               
            
         
         
            (1)  OL L 375, 1991 12 31, p. 1.
         
            (2)  2002 m. lapkričio 18 d. Komisijos sprendimas 2002/915/EB dėl prašymo suteikti nukrypti leidžiančią nuostatą pagal Tarybos direktyvos 91/676/EEB dėl vandenų apsaugos nuo taršos nitratais iš žemės ūkio šaltinių III priedo 2 dalies b punktą ir 9 straipsnį (OL L 319, 2002 11 23, p. 24).
         
            (3)  2005 m. balandžio 5 d. Komisijos sprendimas 2005/294/EB dėl prašymo suteikti nukrypti leidžiančią nuostatą pagal Tarybos direktyvos 91/676/EEB dėl vandenų apsaugos nuo taršos nitratais iš žemės ūkio šaltinių III priedo 2 dalies b punktą ir 9 straipsnį (OL L 94, 2005 4 13, p. 34).
         
            (4)  2008 m. rugpjūčio 8 d. Komisijos sprendimas 2008/664/EB, kuriuo iš dalies keičiamas Sprendimas 2005/294/EB dėl prašymo suteikti nukrypti leidžiančią nuostatą pagal Tarybos direktyvos 91/676/EEB dėl vandenų apsaugos nuo taršos nitratais iš žemės ūkio šaltinių III priedo 2 dalies b punktą ir 9 straipsnį (OL L 217, 2008 8 13, p. 16).
         
            (5)  2012 m. spalio 23 d. Komisijos įgyvendinimo sprendimas 2012/659/ES, kuriuo suteikiamas Danijos Karalystės prašomas leidimas daryti išimtį pagal Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių (OL L 295, 2012 10 25, p. 20).
         
            (6)  2017 m. gegužės 16 d. Komisijos įgyvendinimo sprendimas (ES) 2017/847, kuriuo suteikiamas Danijos prašomas leidimas taikyti išimtį pagal Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių (OL L 125, 2017 5 18, p. 35).
         
            (7)  SWD(2018) 246 final: Komisijos tarnybų darbinis dokumentas, pridedamas prie Komisijos ataskaitos Tarybai ir Europos Parlamentui dėl Tarybos direktyvos 91/676/EEB dėl vandenų apsaugos nuo taršos nitratais iš žemės ūkio šaltinių įgyvendinimo remiantis 2012–2015 m. valstybių narių ataskaitomis.
         
            (8)  2000 m. spalio 23 d. Europos Parlamento ir Tarybos direktyva 2000/60/EB, nustatanti Bendrijos veiksmų vandens politikos srityje pagrindus (OL L 327, 2000 12 22, p. 1).
         
            (9)  2007 m. kovo 14 d. Europos Parlamento ir Tarybos direktyva 2007/2/EB, sukurianti Europos bendrijos erdvinės informacijos infrastruktūrą (INSPIRE) (OL L 108, 2007 4 25, p. 1).
         
            (10)  2013 m. gruodžio 17 d. Europos Parlamento ir Tarybos reglamentas (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (OL L 347, 2013 12 20, p. 549).